Illum l-ambaxxaturi tal-UE approvaw ftehim mal-Parlament Ewropew dwar regoli ġodda għat-tqegħid ta' prodotti fertilizzanti fis-suq tal-UE. Ir-regolament jarmonizza l-istandards għall-fertilizzanti prodotti minn materja prima organika jew sekondarja fl-UE, biex b'hekk jinħolqu possibbiltajiet ġodda għall-produzzjoni tagħhom fuq skala kbira. Barra minn hekk, jistabbilixxi limiti armonizzati għal firxa ta' kontaminanti li jinsabu f'fertilizzanti minerali. Ir-regolament il-ġdid ser idaħħal fis-suq varjetà wiesgħa ta' fertilizzanti innovattivi u li jagħmlu inqas ħsara lill-ambjent. It-tkabbir li mistenni jkun hemm fil-produttività agrikola kif ukoll il-ħamrija aktar nadifa ser igawdu minnhom kemm il-manifatturi u l-bdiewa kif ukoll il-konsumaturi ta' prodotti agrikoli. Elisabeth Köstinger, Ministru Federali għas-sostenibbiltà u t-turiżmu tal-Awstrija Skont l-abbozz ta' regolament, biex il-prodotti fertilizzanti tal-UE bit-"tikketta CE" jibbenefikaw minn ċirkolazzjoni libera fis-suq intern tal-UE ser ikollhom jissodisfaw ċerti rekwiżiti. Dawn ir-rekwiżiti ser jinkludu livelli ta' kontaminanti massimi obbligatorji, l-użu ta' kategoriji definiti ta' materjal komponent u rekwiżiti ta' tikkettar. Il-manifatturi ta' fertilizzanti li ma jkollhomx it-tikketta CE xorta ser ikollhom il-possibbiltà li jqiegħduhom fis-suq nazzjonali tagħhom. Ir-regolament il-ġdid, li ser jissostitwixxi r-regolament attwali tal-2003 dwar il-fertilizzanti, jinkludi t-tipi kollha ta' fertilizzanti (minerali, organiċi, tejjieba tal-ħamrija, materji li jgħinu t-tkabbir, eċċ.). Dan jibda japplika tliet snin wara d-dħul tiegħu fis-seħħ. Passi li jmiss L-abbozz ta' regolament ser ikollu jiġi adottat formalment mill-Parlament Ewropew u mill-Kunsill. Hu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali tal-UE. Il-prodotti fertilizzanti jintużaw fl-agrikoltura biex itejbu t-tkabbir tal-pjanti. Il-Kummissjoni ppreżentat il-proposta tagħha f'Marzu 2016 bħala parti mill-pjan ta' azzjoni tal-UE għall-ekonomija ċirkolari. Wieħed mill-objettivi prinċipali tagħha huwa li tiġi mħeġġa l-produzzjoni fuq skala kbira ta' fertilizzanti minn materja organika domestika jew materja prima sekondarja f'konformità mal-mudell tal-ekonomija ċirkolari, permezz tat-trasformazzjoni tal-iskart f'nutrijenti għall-għelejjel.